MARIO-WEB	I auec en aquera lum e en aquera ombra un petit mon nau e vielh, bofon e trist, joenenc e senil, heregant-se es uelhs, pr’amor qu’arren se retire tant ar acte de desvelhar-se coma era tornada d’ua emigracion, grop que guardaue a França damb mesfidança e ère guardat per França damb ironia; vielhs ihons, marquesi orgulhosi, es que despareishen e es apareishudi, “es ex…” estupefacti de tot, bravi e nòbles aristocrates qu’arrien pr’amor qu’èren en França, e plorauen tanben, estonadi, per tornar ena sua pàtria, desesperadi per non trapar ara sua monarquia; era noblesa des crotzades, menspredant ara noblesa de Emperi, ei a díder, ara noblesa dera espada; es races istoriques qu’auien perdut eth significat dera istòria; es hilhs des companhs de Carlemagne, menspredant as companhs de Napoleon.